**คำกราบบังคมทูล**

**สมเด็จพระเทพรัตนราชสุดาฯ สยามบรมราชกุมารี**

**เนื่องในโอกาสเสด็จพระราชดำเนินทรงเปิดโครงการไอคอนสยาม**

**ในวันศุกร์ที่ 9 พฤศจิกายน พ.ศ. 2561**

ขอพระราชทานกราบบังคมทูลทราบ ฝ่าละอองพระบาท

ข้าพระพุทธเจ้า นางชฎาทิพ จูตระกูล ประธานเจ้าหน้าที่บริหาร บริษัท สยามพิวรรธน์ จำกัด และ กรรมการ บริษัท ไอคอนสยาม จำกัด พร้อมด้วยบรรดาผู้มีส่วนร่วมในการสร้างสรรค์ให้ไอคอนสยามอุบัติขึ้นอย่างสง่างาม มีความปลื้มปิติในพระมหากรุณาธิคุณอย่างล้นพ้น ที่ใต้ฝ่าละอองพระบาทเสด็จพระราชดำเนินมาทรงเป็นองค์ประธาน ในพิธีเปิดไอคอนสยามในวันนี้

ไอคอนสยาม ถูกรังสรรค์จากปณิธานของคนนับพันคน ที่รักประเทศไทย และปรารถนาที่จะเชิดชูคุณค่าจากทุกมิติของความเป็นไทยที่มีอยู่ในชาติ โดยนำเสนอในรูปแบบของความวิจิตรล้ำสมัย บรรจงหลอมรวมวิถีไทยที่เป็นเอกลักษณ์อันงดงาม พร้อมกับคัดสรรสิ่งที่ดีทีสุดของโลกมารวบรวมไว้ ณ ที่เดียวกัน ให้เป็นเมืองแห่งความรุ่งโรจน์ที่ยิ่งใหญ่เพียบพร้อมสมบูรณ์ เพื่อให้เป็นหมุดหมายสำคัญบนเวทีโลก ที่จะประกาศว่า ประเทศไทยไม่เป็นรองใคร

ไอคอนสยาม เกิดจากการรวมพลังความคิดสร้างสรรค์ระดับชาติครั้งยิ่งใหญ่ จากหัวใจของคนไทยหลายภาคส่วนผู้มีความรู้ความสามารถจากระดับท้องถิ่นทั่วประเทศ และภาคธุรกิจ ภาคราชการ รวมถึงผู้เชี่ยวชาญแขนงต่างๆจากหลายประเทศที่รักเมืองไทย ได้มาร่วมกันนำเสนอผลงานสุดยอดฝีมือในด้านต่างๆ ด้วยปรารถนาจะช่วยกันสร้างสัญญลักษณ์ขึ้นใหม่ให้เป็นตัวแทนจินตนาการแห่งยุค ที่จะทำให้คนไทยมีความภาคภูมิใจที่เกิดเป็นคนไทย แล้วช่วยกันเสริมสร้างสิ่งดีๆที่มีอยู่ในชาติ สืบสานสืบทอดคุณค่าในทุกมิติของความเป็นไทยสู่ชนรุ่นหลัง อีกทั้งให้คนทั่วโลกที่จะมาเยี่ยมชมรักและประทับใจประเทศไทย จึงอาจกล่าวได้ว่า ความสำเร็จของโครงการนี้ มาจากการร่วมแรงร่วมใจจากทุกภาคส่วนอย่างแท้จริง

เนื่องจากไอคอนสยาม มุ่งมั่นที่จะให้โครงการนี้ กระจายประโยชน์แก่ชุมชน สังคม และประเทศชาติ อย่างเต็มที่ การพัฒนาโครงการจึงแตกต่างจากการพัฒนาอสังหาริมทรัพย์ทั่วไปอย่างสิ้นเชิง ซึ่งไม่ใช่เรื่องง่าย เพราะไม่ได้คิดและทำเฉพาะธุรกิจนี้ แต่ได้คิดถึงผู้มีส่วนได้เสียรอบด้าน ตั้งแต่ชุมชนระดับเล็กไปถึงภาพในวงกว้าง มีการนำเสนอแนวคิดใหม่ในการพัฒนาอีกหลายโครงการที่เกี่ยวข้องอันจะช่วยยกระดับคุณภาพชีวิตของคน ซึ่งยังไม่เคยเกิดขึ้นอย่างเป็นรูปธรรมในประเทศไทย โดยไอคอนสยามสนับสนุนทุนทรัพย์และเชิญให้ชุมชนที่เกี่ยวข้องมีส่วนร่วมในการคิดและทำงาน ตลอดเวลาที่ผ่านมา คณะทำงานได้ฝ่าฟันอุปสรรคนานาประการ แต่มิได้ท้อใจ ด้วยยึดมั่นในหลักการของการกระจายประโยชน์เป็นทวีคูณด้วยแนวทางความเกื้อกูลซึ่งกันและกัน

จวบจนถึงวันนี้ ปวงข้าพระพุทธเจ้า คณะทำงานและบรรดาผู้ร่วมสร้างสรรค์ไอคอนสยามทุกคน มีความสำนึกในพระมหากรุณาธิคุณว่า โครงการนี้ได้รับพระราชทานพระเมตตาโดยหลายประการ แม้จะเผชิญความท้าทายจากอุปสรรค ก็สามารถผ่านพ้นได้ด้วยพระบารมีปกเกล้าปกกระหม่อม และด้วยความเชื่อมั่นว่า ใต้ฝ่าละอองพระบาททรงสถิตเป็นมิ่งขวัญ ก่อให้เกิดพลังใจและพลังปัญญา จนอาจกล่าวได้ว่า ความสำเร็จของโครงการนี้เกิดขึ้นใต้ร่มพระบารมีและพระมหากรุณาธิคุณโดยแท้ ขอให้ผลงานของปวงข้าพระพุทธเจ้า เป็นเสมือนโคมไฟที่จุดประกายสว่างไสว ให้คนทั้งโลกหันมามองเห็นความงดงามและความเป็นเลิศของประเทศไทยด้วยความยกย่องและชื่นชม ขอพระราชทานพระบรมราชานุญาตถวายความดีงามของไอคอนสยามนี้ แด่ใต้ฝ่าละอองพระบาทด้วยความกตัญญูกตเวที และปวงข้าพระพุทธเจ้า จักช่วยกันรักษาและบริหารไอคอนสยามให้เกิดคุณประโยชน์แก่ประเทศชาติ ให้สถิตสถาพรสืบไปชั่วกาลนาน

ด้วยเกล้าด้วยกระหม่อม